ID-DEĊIŻJONI TAL-KUMMISSJONI
ta' 27 ta' Settembru 2004
li temenda d-Deċiżjoni 2004/432/KE dwar l-approvazzjoni ta' pjanijiet ta' monitoraġġ tar-residwu mressqa minn pajjiżi terzi skond id-Direttiva tal-Kunsill 96/23/KE
(innotifikata fid-dokument bin-numru C(2004) 3522)
(Test b'rilevanza għaż-ŻEE)
(2004/685/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċertu sustanzi u r-residwi tagħhom f'annimali ħajjin u fi prodotti ta' l-annimali u li tirrevoka d-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba' sottoparagrafu ta' l-Artikolu 29(1) tagħha,
Billi:
(1)
Taħt id-Direttiva 96/23/KE l-inklużjoni u ż-żamma fil-listi tal-pajjiżi terzi, imsemmija fil-leġislazzjoni tal-Komunità, li minnhom l-Istati Membri huma awtorizzati li jimportaw annimali u prodotti primarji li ġejjin mill-annimali (“il-prodotti”) koperti minn dik id-Direttiva, huma suġġetti għat-tressiq mill-pajjiżi terzi kkonċernati ta' pjan li jniżżel il-garanziji li jistgħu joffru fir-rigward tal-monitoraġġ tal-gruppi tar-residwi u s-sustanzi msemmija f'dik id-Direttiva. Dik id-Direttiva tniżżel ukoll ċerti rekwiżiti li jikkonċernaw il-limitu taż-żmien għat-tressiq ta' dawn il-pjanijiet.
(2)
Id-Deċiżjoni tal-Kummissjoni 2004/432/KE (2) telenka l-pajjiżi terzi li ressqu pjan ta' monitoraġġ tar-residwi, li jniżżel il-garanziji offruti minnhom b'mod konformi mar-rekwiżiti ta' dik id-Direttiva.
(3)
Ċertu pajjiżi terzi ppreżentaw pjanijiet ta' monitoraġġ tar-residwi lill-Kummissjoni għal annimali u prodotti li m'humiex elenkati fid-Deċiżjoni 2004/432/KE. L-evalwazzjoni ta' dawn il-pjanijiet u l-informazzjoni addizzjonali mitluba mill-Kummissjoni huma garanzija biżżejjed fuq il-monitoraġġ tar-residwu f'dawn il-pajjiżi fir-rigward ta' l-annimali u l-prodotti kkonċernati. Dawn l-annimali u l-prodotti għandhom għalhekk ikunu inklużi fil-lista ta' dawn il-pajjiżi terzi.
(4)
Id-Deċiżjoni 2004/432/KE għandha għalhekk tkun emendata skond dan.
(5)
Il-miżuri msemmija f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2004/432/KE huwa mibdul bit-test fl-Anness ta' din id-Deċiżjoni.
Artikolu 2
Din id-Deċiżjoni għandha tibda tapplika mill- jum/xahar/sena [daħħal id-data ta' 3 ijiem wara l-pubblikazzjoni fil-ĠU].
Artikolu 3
Din id-Deċiżjoni hija indirizzata fl-Istati Membri.
Magħmula fi Brussell, fis-27 Settembru 2004.